*Comunicat de presă*

***16 mai 2025***

**Sezonul România-Polonia: Instalații urbane româno-poloneze la Romanian Design Week și Łódź Design Festival**

Romanian Design Week (RDW) și Łódź Design Festival (LDF), cele mai importante festivaluri dedicate designului din România și Polonia, prezintă **Design is our shared language / Designul este limbajul nostru comun** – proiect organizat în cadrul Sezonului Cultural România–Polonia / Polonia–România 2024-2025, al cărui slogan este „Vorbim aceeași limbă”. Proiectul pune în oglindă două intervenții urbane concepute pentru a aduce împreună necunoscuți și prieteni și a oferi noi spații de întâlnire în inima orașelor.

Cele două instalații de for public sunt rezultatul unui an de cooperare care a inclus și vizite de studiu ale echipelor celor două festivaluri din România și din Polonia. Intervențiile vor fi prezentate la București, de Romanian Design Week, respectiv la Łódź, de Łódź Design Festival, cu **sprijinul Institutului Cultural Român de la Varșovia**, al Ministerului Culturii din România și al Institutului „Adam Mickiewicz” și Institutului Polonez de la București.

Această colaborare internațională va fi prezentată în premieră vineri, 16 mai, de la ora 16, la restaurantul Cina (str. Benjamin Franklin, nr.10).

Sâmbătă, 17 mai, de la ora 11.30 (punct de întâlnire: Piața Amzei), bucureștenii vor putea putea participa la un tur ghidat pe Calea Victoriei, unde vor descoperi poveștile vechi și mai noi ale arterei. Între poveștile noi, își găsește locul și proiectul **Design is our shared language**, cu instalația amplasată în Piața Revoluției. De la ora 15, la Institutul Cervantes, publicul e invitat să se alăture unei discuții cu Maria Duda, creatoarea instalației bucureștene, arhitectă BAZA. Deschidem orașul, cu arhitectul Justin Baroncea și cu Studio An An.

Jocul cu scaunele - instalația este un studiu al scaunului ca obiect în spațiul public. Multiplicând și mărind forma unui scaun obișnuit, se creează un loc de întâlnire, joacă și descoperire - un loc de joacă deghizat sau o ascunzătoare pentru adolescenți. Rolul principal al scaunului - un loc unde să te așezi - rămâne neschimbat, dar printr-o transformare jucăușă a scalei și a dispunerii, acesta devine ceva mai mult: o unitate structurală, un declanșator social, un instrument de apartenență. Rezultatul este o experiență spațială deschisă care invită la interacțiune și la utilizare neobișnuită.

Intervenția a fost creată de BAZA. Deschidem orașul - asociație specializată pe intervenții urbane regeneratoare, cu impact social și cultural profund. Prin cercetare, design și educație, BAZA lucrează pentru a reimagina spațiul public și a consolida comunitățile locale.

Intervenția urbană de la Łódź, amplasată la intersecția străzilor Ogrodowa și Zachodnia, va fi prezentată **duminică, 25 mai, de la ora 16, la Art Inkubator**, printr-o **discuție între arhitecții polonezi de la Studio 2x3 și cei români de la BAZA. Deschidem orașul**.

În centrul orașului Łódź, oraș care a trecut printr-un proces de revitalizare în ultimii ani, intervenția realizată de 2x3 Creative Studio este o bancă modulară, care invită utilizatorii să își modeleze propriul spațiu, încurajând interacțiunea și conexiunea. Aceasta oferă trecătorilor un motiv să se oprească, să se conecteze și să admire orașul împreună - dovedind că designul poate construi un teren comun dincolo de cuvinte, vorbind prin formă și funcție.

2x3 este un studio polonez de arhitectură și design specializat în designul expozițional și identificarea vizuală. Creația lor accentuează importanța contextului și a funcționalității.

Romanian Design Week are loc în perioada 16-15 mai 2025, la București, iar tema ediție 2025 este „Design Tomorrow Today”.

Ediția 2025 a Festivalului de Design Łódź are loc sub deviza „nie\_koniec / un\_end” în perioada 20-25 mai 2025.

Sezonul Cultural România-Polonia 2024-2025 este organizat de Ministerul Culturii și Institutul Cultural Român, prin reprezentanța sa de la Varșovia, pentru partea română, respectiv Ministerul Culturii și Patrimoniului Național și Institutul „Adam Mickiewicz”, în parteneriat cu Institutul Polonez din București, pentru partea polonă.

**Contact:**

Serviciul Promovare și Comunicare

biroul.presa@icr.ro;

031 71 00 622